text: Nytårsnat i flammer
  01 januar 2019 kl. 11.14
  I løbet af årets første timer udbrød der brand i flere bygninger i Syd- og Sønderjylland. 
  Ikke alle flammer er blevet antændt med vilje nytårsnat i Syd- og Sønderjyllands område. 
  Det nye år var kun lige begyndt da Syd- og Sønderjyllands Politi fik den første anmeldelse om brand klokken 01.03. Opkaldet kom fra en forbipasserende hundelufter, der opdagede de voldsomme flammer fra en garage i Over Jerstal i Haderslev. Straks skyndte hun sig op til huset og bankede på. Beboerne vågnede og alle kom i sikkerhed. 
  Lige modsat den 77 kvadratmeter store garage, der endte med at brænde helt ud. 
  Et øjeblik så det ud som om, at vinden trak flammerne mod huset, men heldigvis besluttede vinden sig for at vende om, så huset overlevede, oplyser vagtchefen ved Syd- og Sønderjyllands Politi Erik Lindholdt. 
  - Vi har en formodning om, at branden formentligt skyldes en nedfalden raket, fortæller vagtchefen
  Halm brød i brand
  I løbet af natten gik de uønskede flammer også ud over en længe i Fredericia. Den var fyldt op med halm, og da Trekantbrand kom frem til branden, var hele bygningen i flammer, og de var samtidig ved at sprede sig til de andre længer.
  Erik Lindholdt, vagtchef, Syd- og Sønderjyllands Politi: "Vi har en formodning om, at branden formentligt skyldes en nedfalden raket."
  - Ingen tvivl om, at det er en større brand det her, fortalte indsatslederen ved Trekantbrand Per Møller Jensen i nat. 
  Heldigivis var der ikke nogen personer, der kom til skade under branden. De var dog noget overraskede over pludseligt at se den ene længe i brand, oplyste vagtchefen. Han kunne dog ikke give noget bud på, hvordan branden var opstået. 
  Defekt elektronik skyld i brand
  Syd- og Sønderjyllands Politi har dog en formodning om, hvordan en tredje brand opstod i nat. Noget defekt elektronik var højst sandsynligt skyld i, at der gik ild i et værelse i på Drost Pedersvej i Ribe, oplyser vagtchefen ved Syd- og Sønderjyllands Politi Erik Lindholdt. 
  - Vi var først ret bekymrede for, at en 13-årig pige skulle være inde i huset, men det var hun heldigvis ikke. Så alle husets beboere var i sikkerhed, fortæller han.
  
  